Diari Oficial de la Generalitat Valenciana


Sumari del DOGV 843, del 10-06-1988 (1988/811380)

RESOLUCIÓ de 12 de maig de 1988, de la Direcció General de Treball, per la qual s'ordena el Registre, el Dipòsit i la Publicació del text del conveni col.lectiu sobre les condicions de treball del personal laboral al servei de la Generalitat Valenciana, subscrit el 26 d'abril de 1988.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   843

Data del DOGV
:   10-06-1988

Secció del DOGV
:   ALTRES DISPOSICIONS

Número del document
:   1988/811380


Data del document
:   12-05-1988

Organisme emissor
:   Conselleria de Treball i Seguretat Social

Tipus de document
:   Resolució

Anàlisi jurídica

Resolució de 12 de maig de 1988, de la Direcció General de Treball, per la qual s'ordena el Registre, el Dipòsit i la Publicació del text del Conveni Col.lectiu sobre les condicions de treball del Personal Laboral al Servei de la Generalitat Valenciana, subscrit el 26 d'abril de 1988.  
Vist el text articulat del Conveni Col·lectiu sobre les condicions de treball del personal laboral al servei de la Generalitat Valenciana, subscrit el 26 d'abril de 1988 entre representants de l'Administració Autonòmica i les Centrals Sindicals Unió General de Treballadors i Comissions Obreres, presentat davant d'aquesta Direcció General el dia 4 de maig actual, i, d'acord amb el que disposen els articles 90.2 i 3 de la Llei 8/1980, de 10 de març, de l?Estatut dels Treballadors, i articles 2 i 6 del Reial Decret 1040/1981, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball.  
ACORDA:  
Primer. Ordenar la inscripció del Conveni esmentat en el Registre de Convenis Col·lectius de Treball d'aquesta Direcció General, amb notificació a la Comissió Negociadora, quedant el text original dipositat en l?oficina corresponent.  
Segon. Disposar-ne la publicació en el Diari Oficial de la Generalitat Valenciana.  
València, 12 de maig de 1988. - El Director General de Treball: Eduard Montesinos i Chilet.  
Conveni col·lectiu signat entre la Generalitat Valenciana i les centrals sindicals Unió General de Treballadors i Comissions Obreres, sobre les condicions de treball del personal laboral al servei de l'Administració autonòmica  
Article 1. Objectiu i norma supletòria  
a) Naturalesa, efectes i estructures de la negociació  
Aquest Conveni, negociat a l?empara del que disposen els articles 82, 83 i concordants de la Llei 8/80, de 10 de març, l?Estatut dels Treballadors, i la Llei Orgànica 11/85, de 2 d'agost, de Llibertat Sindical, regula les condicions de treball del personal laboral que presta serveis a la Generalitat Valenciana i estableix els sistemes propis d'aplicació.  
b) A tot allò que no reculla aquest Conveni, serà d'aplicació les disposicions legals que dicte l?Estat o la Comunitat Autònoma en raó de les seues competències.  
Article 2. Ambit d'aplicació  
Funcional: Aquest Conveni serà d'aplicació al personal que, sota qualsevol tipus de relació jurídico-laboral, preste serveis a la Generalitat Valenciana, adés als centres de treball existents a hores d'ara, adés en aquells que durant la vigència del Conveni poguessen ser creats o transferits. De forma semblant, serà d'aplicació al personal laboral dependent d'Organismes Autònoms i Institucions i igualment afectarà les empreses públiques dependents de la Generalitat Valenciana que acorden i sol·liciten l'adhesió d'acord amb l'article 92 de l?Estatut dels Treballadors. Aquest Conveni Col·lectiu no és d'aplicació al personal laboral del Servei Valencià de Salut.  
Territorial: Aquest Conveni serà d'aplicació a l?àmbit territorial de la Comunitat Valenciana, que comprén les províncies d'Alacant, Castelló i València.  
Temporal: Aquest Conveni tindrà vigència des de la data de la publicació en el DOGV fins al 31 de desembre de 1989, i efectes econòmics retroactius, en els termes que específica el capítol de retribucions, a l'1 de gener de 1988. No obstant això, l'article 5é deixarà de vigir el 31 de desembre de 1988.  
Hom considerarà incorporats a aquest Conveni els pactes que s'adopten com a conseqüència dels treballs que hi són encomanats a comissions o grups de treball específics, amb l'assumpció prèvia d'aquells per part de la Comissió d'Interpretació. Aquests pactes o convencions entraran en vigor en la data de llur publicació en el DOGV, o en el termini d'un mes des de la data d'adopció de l'Acord de la Comissió.  
Article 3. Denúncia del Conveni  
Aquest Conveni es considerarà tàcitament prorrogat per periodes anuals successius si no hi havia denúncia expressa de qualssevol de les parts.  
Article 4. Comissió d'Interpretació, Estudi i Vigilància  
En els 15 dies següents a la data de la publicació d'aquest Conveni en el DOGV es constituirà una Comissió amb la denominació de l?epígraf, amb composició paritària de sis membres per cada part i llurs suplents, amb caràcter permanent; estarà integrada per representants de les Conselleries d?Administració Pública, d'Economia i Hisenda i de Treball i Seguretat Social, i pels representants de la part social signant, designats per aquesta última. Els membres de la Comissió podran comptar amb l?assistència d'assessors en les reunions que efectuen. Assumirà les funcions d'interpretació, estudi i vigilància d?allò pactat, el seguiment del desenvolupament de tots els aspectes que integren aquest instrument jurídic i els seus annexos durant la totalitat de la vigència. En especial, la Comissió intercedirà amb caràcter previ a la interposició de qualsevol conflicte col·lectiu derivat de la interpretació o l'aplicació del que disposa aquest conveni; així mateix, intercedirà en qualsevol supòsit de concurrència de convenis.  
Els membres de la Comissió elaboraran un reglament de procediment i funcionament. la Comissió estarà presidida pel Director General de la Funció Pública i els acords adoptats per aquesta Comissió tindran el caràcter que aquesta determine d'acord amb la legislació vigent.  
Perquè quede constituïda vàlidament la Comissió Paritària caldrà la presència com a mínim de les dues terceres parts de cadascun dels blocs econòmic i social que la componen. La Comissió es reunirà a petició de qualssevol de les parts, en un termini màxim de set dies naturals des de la data de la convocatòria, on haurà de constar l?ordre del dia corresponent. S'alçaran Actes dels Acords presos, i se'n trametrà cópia als representants dels treballadors.  
Eventualment, a la Comissió podran assistir els Secretaris Generals de cada Conselleria afectada o persona en qui deleguen, quan els temes a tractar tinguen relació amb el personal laboral a llur càrrec; així mateix, facilitaran als membres de la Comissió, i en un termini de quinze dies, totes aquelles dades que els siguen requerides per procediment formal per a aclarir qualsevol assumpte referent a aquest Conveni.  
Article 5. Retribucions econòmiques  
1. El personal laboral inclós en l?àmbit d'aplicació d'aquest conveni, que ocupe llocs de treball classificats per la Direcció General de la Funció Pública, solament podrà ser retribuït, durant 1988, pels conceptes i les quanties següents:  
 Grup Sou Triennis  
 A 1.089.503 51.336  
 B 1.139.928 41.076  
 C 474.564 30.804  
 D 921.270 20.556  
 E 337.758 15.408  
A) El sou i els triennis que escaiguen al Grup en què es trobe classificat el lloc de treball que venia ocupant, d?acord amb les quanties següents referides a dotze mensualitats:  
Aquell personal que amb anterioritat a l'1 de gener de 1986 percebia, pel concepte d'antiguitat, distintes quantitats a les que s'hi han especificat, percebran per aquest concepte la quantia que van percebre el 31 de desembre de 1985 incrementada en el 17'06%.  
Els efectes econòmics dels triennis es produiran a partir del primer dia del mes següent en què complesquen.  
B) Les pagues extraordinàries, que en seran de dues l'any, per un import cada una d'una mensualitat de sou i triennis, s'acreditaran pel temps de servei efectiu prestat en cadascun dels semestres de l'any.  
C) El complement de destinació i el complement específic que, si s'escau, estiga fixat al lloc que hom ocupe i d'acord amb les taules retributives per grups i nivells que figuren en l'annex d'aquest conveni.  
Es crea un complement específic «E» equivalent al 10% del sou base, per cadascun dels conceptes que afecten directament el lloc de treball, d'aplicació a aquell personal que per raó del lloc de treball està sotmès a:  
Torns. Règim de treball a torns.  
Perillositat, Toxicitat, Penositat, etc., quan el tinga reconegut, o a tenor del que disposa l?Ordenança General de Seguretat i Higiene en el Treball.  
Per resolució de la Direcció General de la Funció Pública es dictaran les normes per a adaptar els nivells inferiors del grup «E» a les noves taules retributives.  
D) Els complements personals de garantia (CPG) resultants de l'aplicació del que disposa l'article 5, apartat 2 de l'Acord Marc per al personal laboral al servei de la Generalitat, subscrit el 20 de desembre de 1985 (DOGV núm. 350 del 7 de març de 1986).  
Aquest complement no podrà ser absorbit ni compensat pels increments anuals pactats o fixats per disposició legal. Tan sols serà compensable o absorbible amb els increments que puga experimentar el treballador pels conceptes següents:  
- Canvi de grup, nivell o lloc de treball.  
- Introducció de nous conceptes retributius o modificació dels existents, que no en substituesquen d'altres.  
E) Hores extraordinàries d'acord amb el que disposa la legislació vigent en aquesta matèria.  
2. Els drets reconeguts per la Llei 70/78, pel que fa al reconeixement de serveis prestats en qualsevol administració a efectes de triennis i resta de drets, seran d'aplicació a tot el personal que preste serveis de caràcter permanent en règim de contractació laboral en la Generalitat Valenciana, en les mateixes condicions en què aquests drets s'apliquen al personal funcionari.  
3. Per a 1989 es dotarà, en el Pressupost de la Generalitat Valenciana, un crèdit destinat a finançar els efectes econòmics que es produesquen per la reclassificació del personal comprés en l?àmbit d'aplicació d'aquest Conveni del grup «E» nivell de destinació set al nivell de destinació vuit.  
Article 6. Comissió de classificació i valoració de llocs de treball  
I. A fi d'establir les vies necessàries de participació en matèria de classificació i valoració de lloes de treball, es crea la Comissió Paritària de Valoració que tindrà les funcions següents:  
a) Conéixer i informar sobre la relació de llocs de treball i plantilla laboral de l'Administració Autonòmica.  
b) Estudiar les reclamacions individuals i/o col·lectives que en matèria de classificació i valoració es presenten i no hagen estat resoltes favorablement per al/als interessat/s.  
c) Decidir, previ anàlisi detallada dels fets que s'al·leguen, l?estimació o la desestimació de les reclamacions.  
II. La composició de la Comissió de Classificació i Valoració de Llocs de Treball es formarà en nombre paritari entre l'Administració i les Centrals Sindicals.  
En representació de l'Administració Autonòmica hi assistiran:  
- El Director General de la Funció Pública, o persona en qui delegue, que actuarà com a President de la Comissió.  
- El Secretari General de la Conselleria a la qual afecten els llocs de treball que s'hagen de classificar, o persona en qui delegue.  
- Dos experts en matèria de classificació de llocs de treball, designats pel Director General de la Funció Pública.  
En representació de les Centrals Sindicals hi assistiran quatre representants dels treballadors, designats pels Sindicats més representatius en l?àmbit laboral: dos per Comissions Obreres, i dos per Unió General de Treballadors.  
III. La Comissió es reunirà per a l'anàlisi, l?estudi i la decisió sobre reclamacions, si més no, una vegada el mes. L?Administració haurà de presentar l?ordre del dia dels punts a tractar amb una setmana d'antelació.  
Caldrà l?assistència, si més no, de dos terços dels membres, per a la validesa dels acords.  
Els acords hauran d'adoptar-se per unanimitat dels assistents i seran vinculants per a l'Administració i per als treballadors.  
Els acords sobre valoració tindran efecte des de la data d?adopció.  
Article 7. Organització Professional  
Escau als òrgans Directius de la Generalitat Valenciana amb competència reconeguda legalment, i amb l?informe previ als representants dels treballadors, l?organització del treball establint els sistemes de valoració, racionalització, millores de mètodes, processos i simplificació del treball que permeten el major i millor nivell de prestació del servei. En aquelles qüestions que afecten el personal laboral en general, se sotmetrà a informe previ de la Comissió Paritària qualsevol norma que haja de ser adoptada pels òrgans Directius.  
Article 8. Ingrés, promoció interna i provisió de llocs de treball de naturalesa laboral  
1. Ambit d?aplicació  
Aquest article afecta el personal laboral al servei de la Generalitat Valenciana. La selecció, contractació i promoció es realitzarà sota els principis d'igualtat, mèrit i capacitat, i s'ajustarà en qualsevol cas a la normativa laboral vigent, a la Llei 10/85, de la Funció Pública de la Generalitat Valenciana i al Decret 69/86, de Selecció de Personal i Provisió de Llocs de Treball.  
2. Oferta Pública d'Ocupació  
El conjunt de vacants del personal laboral de la Generalitat Valenciana conformaran l?Oferta Pública d'Ocupació de cada any. Aquesta oferta es farà pública en el DOGV íntegrament dins del primer trimestre de cada any i les vacants seran cobertes pels habilitats en un termini màxim de 12 mesos des de la realització de les proves.  
El conjunt de vacants de personal laboral serà oferit prèviament al personal fix, amb l?ordre de prelació següent:  
- Reingrés de personal excedent.  
- Concurs de personal fix en actiu.  
- Personal fix de promoció interna.  
- Habilitats amb destinació provisional.  
- Habilitats que no han ocupat cap lloc.  
3. Sistemes de Selecció de Personal  
La selecció del personal corresponent als Grups C, D i E es realitzarà pel sistema d'oposició; la dels Grups A i B pel de concurs - oposició (art. 3.3 del Decret 69/86).  
Igualment podrà realitzar-se la selecció a través del concurs que preveuen l'article 11 de la Llei 10/85, i l'article 3.1 del Decret 69/86.  
4. Publicitat de les convocatòries  
Pel que ta a la publicitat de les convocatòries hom atendrà al que disposa l'article 36 del Decret 69/86.  
5. Provisió de llocs de treball  
Per a la provisió de llocs de treball de naturalesa laboral hom atendrà el que disposa el Títol IV, capítol I i II, art. 23, 24, 26, 27 i 28 del Decret 69/86.  
El personal laboral que haja adquirit l?habilitació a través dels sistemes de promoció interna tindrà prioritat en la provisió de llocs de treball respecte al personal seleccionat que no haja accedit a un lloc de treball fix.  
6. Substitucions i nomenaments provisionals  
El personal seleccionat tindrà preferència per a realitzar substitucions en llocs relacionats amb llur formació i aptituds, fins al moment d'ocupar un lloc definitiu. Quan no hi haja personal seleccionat per a realitzar aquestes substitucions podran adjudicar-se temporalment d'acord amb el que estableix l'article 21 del Decret 69/86.  
La creació de les borses de treball es realitzarà d'acord amb el que disposa l'article 21 del Decret 69/86, mitjançant la confecció d'un barem genèric aplicable a tots els processos de selecció, que s'adaptarà als diferents grups en raó de l?especialitat de cada un i serà negociat, pel que fa al contingut, per la Direcció General de la Funció Pública i les Centrals Sindicals signants del present Conveni Col·lectiu, i publicat igualment en el DOGV.  
Les esmentades borses de treball les confeccionaran les respectives Direccions Territorials i la Direcció General de la Funció Pública, amb àmbit provincial; no obstant això, es tindran en compte les característiques d'aquells centres o conjunts de centres que, pel volum de personal que hi presta serveis, requereix tenir borsa de treball pròpia.  
L?ordre de prelació per a les substitucions serà el següent:  
- Personal habilitat.  
- Personal de les borses de treball segons l'article 21 del Decret 69/86.  
- Nomenaments provisionals.  
Així mateix, podran fer-se nomenaments provisionals segons que estableix l'article 29 del Decret 69/86, respectant en tot cas el que estableix l'article 9 d'aquest Conveni (categoria superior i inferior).  
7. Promoció interna  
Per a la promoció interna del personal laboral hom atendrà al que disposen els articles 32 i 33 del Decret 69/86.  
8. Comissió Permanent de Selecció i Provisió  
Es crea una Comissió Permanent de Selecció i Provisió per als grups de titulació C, D, i E, de la qual formaran part: un representant de la Direcció General de la Funció Pública, un de l?Institut Valencià d?Administració Pública, un de la Conselleria afectada per les vacants a cobrir i un representant de cadascuna de les Centrals Sindicals signants d'aquest Conveni Col·lectiu.  
9. Presència de les Centrals Sindicals  
Es garanteix la presència de les Centrals Sindicals de major representació en l?àmbit del personal laboral, en tots els òrgans selectius que intervenen en els processos de selecció, provisió i habilitació per promoció interna descrits en aquest article, tant en els que tinguen com a objecte la vinculació del personal laboral amb caràcter fix a l'Administració Pública de la Generalitat Valenciana com els referents a una relació laboral de caràcter temporal (article 36 del Decret 69/86).  
10. Contractes de treball  
Tots els contractes de treball s'efectuaran per escrit en els models oficials de l?Ordre 30/85, de 16 de gener, o disposició que la substituesca i inclouran en tot cas el període de proves, d'acord amb l?establert a continuació:  
- Grup «E», 15 dies  
- Grups «D» i «C», 2 mesos  
- Grup «B», 3 mesos  
- Grup «A», 4 mesos  
La situació d'incapacitat laboral transitòria que efecte el treballador en període de prova n'interromp el còmput.  
Tant en les contractacions temporals com en les definitives, en període de prova es percebran les retribucions assignades a llocs idèntics en llur totalitat, en igualtat de condicions de grup, nivell i complements que als ocupats per personal fix.  
11. Per a facilitar la integració social de disminuïts, pel que fa a la selecció i contractació del personal hom atendrà al que disposa la Llei 13/82, de 7 d'abril.  
Article 9. Treballs de categoria superior i inferior  
En compliment del que estableix l'article 23 de l?Estatut dels Treballadors es tindrà en compte els principis següents:  
1. La realització de treball de categoria superior i inferior respondrà a necessitats excepcionals i peremptòries, i durarà el temps mínim imprescindible . No obstant això, serà obligatòria la comunicació per escrit al treballador de l?exercici de funcions de categoria superior i inferior, amb informe al Comitè d'Empresa corresponent.  
2. L?ocupació de lloc de treball de categoria superior (per a aquest supòsit s'exigirà la titulació requerida quan es tracte dels Grups A i B, o quan el lloc específicament així ho requeresca), mai no podrà excedir de 6 mesos.  
Transcorregut aquest termini, es convocarà un concurs de trasllat per a cobrir, de forma definitiva, el lloc vacant, llevat dels casos que la realització d'aquests treballs siga a causa d?absència temporal del titular, en què s'acudirà al sistema de contractació d'interins en els termes de l?article 4 del Reial Decret 2.104/84, tret dels supòsits de l'apartat 2 de l'article 11.  
3. El simple exercici d'una categoria superior mai no consolidarà el salari ni la categoria superior, sense perjudici del que estableix l'article 23, apartat 3, de l?Estatut dels Treballadors. L?únic procediment vàlid per a consolidar una categoria és la superació d'un concurs d'ascens.  
4. Cap treballador podrà realitzar treballs de categoria inferior  
durant un període superior a 1 mes, tenint en compte el que estableix l'apartat 4 de l'article 23 de l?Estatut dels Treballadors.  
Esgotat aquest període, el treballador no podrà tornar a ocupar  
lloc de categoria inferior fins després d'un any.  
Article 10. Excedències  
I. Excedència voluntària  
I.1. L?excedència voluntària podrà ser sol·licitada pels contractats laborals que porten com a mínim 1 any d'antiguitat al servei de la Generalitat Valenciana. La duració de la situació d?excedència voluntària no podrà ser inferior a 1 any ni superior a 5, i el dret a aquesta situació solament podrà ser exercit altra vegada pel mateix treballador si han transcorregut 2 anys des del final de l'anterior excedència.  
I.2. Podrà sol·licitar-se excedència per cura de fills, i en aquest cas el període d?excedència no podrà ser superior a 3 anys, comptadors des de la data de naixement del fill, i la iniciació d'un nou període d?excedència per un nou fill posaria fi al que s'estava aprofitant. Si el pare o la mate treballaven, solament un d'ells podrà exercitar aquest dret. La reincorporació es realitzarà, una vegada complit el període d?excedència, al mateix centre, i a un lloc de treball igual al que s'exercia.  
I.3. La situació d?excedència voluntària, que s'haurà de sol·licitar amb una antelació de 30 dies anteriors a la data de començament, no donarà lloc a cap dret econòmic, ni serà computable a efectes de triennis i ascensos, ni havers passius.  
Una vegada sol·licitada l?excedència, l'Administració resoldrà tot seguit, amb anterioritat a la data d'inici sol·licitada per l?interessat.  
El reingrés es produirà per ordre d'antiguitat en la sol·licitud.  
Hom no podrà concedir l?excedència voluntària quan el treballador estarà sotmès a expedient disciplinari o complint sanció disciplinària que li hagués estat imposada amb anterioritat.  
El treballador que sol·licite el reingrés tindrà dret a ocupar la  
primera vacant que es produesca en el seu grup i categoria en l?àmbit de la Generalitat, tret que concórrega a ocupar aquest mateix lloc un excedent forçós. Si la vacant era d'inferior categoria a la que tenia, podrà optar-hi i esperar que es produesca la vacant que corresponga a la seua categoria.  
El treballador haurà de sol·licitar el reingrés dins dels 30 dies anteriors a l'acabament del termini d?excedència sol·licitat. La Generalitat Valenciana comunicarà al treballador l?existència o inexistència de places vacants. Si no es produeix sol·licitud expressa del treballador en el temps mínim marcat, s'extingirà la relació laboral.  
II. Excedència forçosa  
II.1. L?excedència forçosa, que donarà dret a la conservació del lloc de treball i centre, i al còmput de l'antiguitat durant la seua vigència, es concedirà per la designació o elecció per a un càrrec públic que impossibilite l?assistència al treball. A tals efectes s'entén per càrrec públic l?elecció com a Diputat o Senador de les Corts Generals, Diputat a Parlament Autonòmic i regidor d?Ajuntament, o el nomenament per a un càrrec dins de les Administracions Públiques, Comunitàries o Internacionals, amb el nivell mínim de Director General en Administració Autonòmica o Subdirector General en l'Administració Central, i els seus equivalents en la Municipal, Comunitària o Internacional. Així mateix, podran passar a la situació d'excedents forçosos les persones elegides per a exercir càrrecs sindicals, a nivell Estatal, Autonòmic, Provincial o Comarcal si s'escau, i per a llocs de treball de naturalesa eventual.  
II.2. Quan adquiresquen la condició de personal laboral o funcionari al servei d'organitzacions internacionals o de caràcter supranacional.  
II.3. Quan siguen autoritzats per la Generalitat per a realitzar una missió per període superior a sis mesos en organismes internacionals, governs o entitats públiques estrangeres o en programes de cooperació internacional, i llur retribució córrega a càrrec d'aquests organismes.  
III. Comissions de Servei  
III.1. Amb caràcter temporal i amb reserva del lloc de treball i lloc de destinació, podrà conferir-se una comissió de serveis al personal contractat laboral en els supòsits següents:  
a) Per raons tècniques del servei a prestar que exigesca la col·laboració de persones amb especials condicions professionals o de preparació tècnica. No procedirà l'atorgament per a l?exercici de llocs de plantilla o de caràcter permanent a cobrir per concurs o lliure designació, a no ser en llocs declarats deserts en les convocatòries corresponents.  
III.2. En els casos de l'apartat anterior les comissions de serveis no podran excedir d'un any, tret que la índole del servei requeresca un temps superior i hauran de ser objecte de publicitat en el DOGV.  
III.3. L?Administració estarà obligada a anunciar el lloc desert en totes les convocatòries que es realitzen fins a la provisió definitiva.  
III.4. Els treballadors en comissió de serveis percebran la totalitat de les retribucions amb càrrec als crèdits inclosos en els programes en què figuren dotats els llocs de treball que realment ocupen, sense perjudici de la percepció de les indemnitzacions que els pertoque, si s'escau, segons la normativa vigent aplicable a les indemnitzacions per raó del servei.  
Article 11. Permissos i llicències  
A) S'estableix el règim de permissos i llicències següent: al) 15 dies per matrimoni, distribuït a petició de l'interessat.  
b) 3 dies per naixement, o 5 dies si s'esdevenia fora de la localitat de residència del treballador  
C) Per mort o malaltia greu d'un familiar:  
1. Si és en primer grau, 4 dies i 6 dies si s'esdevenia fora de la localitat de residència del treballador.  
2. Si és en segon grau, 3 dies, i 5 dies si s'esdevenia fora de la localitat de residència del treballador.  
En els casos que per malaltia greu, es produesquen hospitalitzacions de llarga estada dels familiars, aquests dies de permís podran utilitzar-se seguits o alternats, segons les necessitats, informant-ne amb 24 hores a la Direcció del Centre de Treball.  
d) Es concedeix una jornada laboral per a concórrer a exàmens finals, alliberadors i resta de proves definitives d'aptitud i avaluació en centres oficials de formació. Caldrà la corresponent justificació.  
e) 2 dies per trasllat del domicili habitual, amb l'aportació del justificant acreditatiu.  
f) Pel temps indispensable per al compliment d'un deure inexcusable de caràcter públic i personal, quan per això no reba el treballador cap retribució o indemnització, i sense que puga superarse per aquest concepte la cinquena part de les hores laborals en còmput trimestral. Quan s'ultrapasse aquest límit, l'empresa podrà passar el treballador afectat a la situació d'excedència voluntària, regulada en l'apartat 1 de l'article 46 de l'Estatut dels Treballadors. En el supòsit que el treballador perceba retribució o indemnització pel compliment del deure o exercici del càrrec, es descomptarà l'import d'aquesta del salari a què tingués dret.  
S'entén per deure de caràcter públic i personal:  
1) L?assistència a tribunals prèvia citació.  
2) L?assistència a plens, per als regidors de l?Ajuntament.  
3) El compliment de deures ciutadans derivats d'una consulta electoral.  
4) L?assistència a les sessions d'un tribunal d'examen o d'oposicions, amb nomenament de l'autoritat pertinent, com a membre d'aquest.  
g) Els treballadors, per lactància d'un fill menor de 9 mesos, tindran dret a una hora diària d'absència del treball. A voluntat pròpia podran substituir aquest dret per una reducció de la jornada normal pel mateix període de temps. Aquest dret podrà ser exercit per qualssevol dels pares sempre que demostren que no és utilitzat per l'altre a un mateix temps.  
h) Es concediran permissos per a realitzar funcions sindicals, de formació i/o de representació de personal, en els termes que reglamentàriament es determine per als funcionaris públics.  
i) Hom podrà gaudir fins a 6 dies cada any natural, per assumptes particulars no inclosos en els punts anteriors. Aquests dies no podran acumular-se a les vacances anuals retribuïdes. El personal podrà distribuir aquests dies a conveniència seua, prèvia comunicació a la corresponent unitat de personal i respectant les necessitats del servei, sempre que estiga clarament justificat.  
j) Qui per raons de guarda legal tinga cura d'algun menor de sis anys o un disminuït físic o psíquic que no exercesca altra activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la durada d'aquella.  
k) Es concedeixen permissos per a assistir a la consulta mèdica pel temps indispensable. Caldrà aportar-hi el corresponent justificant mèdic.  
B) Llicència sense retribució.  
La Direcció General de la Funció Pública podrà concedir-les, amb l?informe previ de la Secretaria General corresponent, sense que el període màxim de la llicència puga excedir de 6 mesos cada tres anys.  
Article 12. Mobilitat  
1. El canvi de lloc de treball que supose destinació definitiva no podrà dur-se a efecte si no és mitjançant el consegüent concurs entre tot el personal al servei de la Generalitat Valenciana, pertanyent al grup i categoria en què estiga inclós aquest lloc de treball  
2. No obstant això, podran dur-se a terme canvis provisionals de lloc de treball, dins del mateix grup, categoria i localitat, mitjançant resolució del Secretariat General de la Conselleria corresponent, amb comunicació prèvia als representants dels treballadors i amb subjecció a les regles següents:  
a) El canvi es farà pel temps imprescindible, que no podrà excedir de sis mesos.  
b) El canvi es farà per mutu acord entre l'Administració i el treballador, a iniciativa de qualssevol d'ells.  
3. Excepcionalment, en defecte de mutu acorda el canvi podrà produir-se per necessitats del servei que no puguen ser cobertes pels mecanismes previstos en l'article 8 d'aquest Conveni, en el qual cas la designació del treballador afectat es farà per ordre invers d'antiguitat, per Resolució del Secretari General corresponent amb la comunicació prèvia als representants dels treballadors i per un termini màxim de tres mesos. Cada treballador no podrà ser designat més d'una vegada, fins que no haja finalitzat la rotació completa del personal de la unitat.  
4. Durant l?embaràs, quan hi ha risc per a la salut de la mate o del fetus i, sempre amb la prescripció facultativa prèvia del metge d'empresa o de la Seguretat Social, hom tindrà dret al canvi del lloc de treball.  
Article 13. Jornada de treball  
1. Amb caràcter general, la jornada laboral per al personal afectat per aquest Conveni serà de 37'30 hores setmanals o, de 1.712 hores en còmput anual. Per al personal que tinga assignat un lloc de treball amb complement específic B, la jornada setmanal serà de 40 hores o, de 1.832 en còmput anual.  
Aquesta jornada la distribuiran per a cada Centre de treball les Secretaries Generals de cada Conselleria, d'acord amb les normes dictades per la Conselleria d?Administració Pública, i tenint en compte les especificacions de cada tipus de treball. Es garantirà la consulta als representants dels treballadors.  
2. El calendari laboral s'ajustarà al publicat amb caràcter oficial corresponent a cada província.  
3. Hi haurà tina pausa en la jornada de treball per un període de 20 minuts, computable com de treball efectiu.  
4. Aquells col·lectius de treballadors que per necessitats del servei havien d'assistir a llur lloc de treball els dies 24 i 31 de desembre, tindran reduït el còmput d'horari global anual en 15 hores. Aquest còmput serà de 1.697 o 1.817 respectivament.  
5. Descans setmanal:  
El personal acollit a aquest Conveni tindrà dret a dos dies de descans per cadascun dels períodes setmanals treballats, sempre que l'aplicació de l'anterior punt no impedesca la cobertura dels serveis actuals en els Centres de treball, i en tal cas se sotmetrà l'aplicació de la distribució de la jornada laboral a la Comissió d'Interpretació, Estudi i Vigilància d'aquest Conveni.  
Article 14. Vacances  
Les vacances anuals tindran una durada del mes natural en què es gaudesquen i per any de servei; o de trenta dies naturais, si es prenen en un període comprés entre dos mesos.  
Les direccions de centres i organismes planificaran, amb el vist-i-plau de la Secretaria General de la Conselleria corresponent, i fent trasllat als representants dels treballadors a l?efecte que presenten les al·legacions oportunes, les vacances anuals d'acord amb els principis següents:  
1. El període normal de vacances es farà preferentment durant els mesos de juliol, agost i setembre de cada any. Se n'exclou d'aquest període aquells centres i organismes l'activitat dels quals es realitza especialment en el període estacional regulat.  
Si no hi ha acord entre les parts en aquest punt, s'elevarà a la Comissió d'interpretació, Estudi i Vigilància del Conveni; en cas de desacord final s'acudirà a la Jurisdicció Laboral.  
2. En els centres assistencials i en tots aquells en què l'activitat i necessitats d'atenció o producció siguen similars al llarg de tot l'any, es planificaran els torns de vacances de forma que quede garantida l'atenció i els serveis adequats, i es procedirà a una rotació anual en els distints torns.  
3. Tenint en compte tot això, el personal concretarà en el mes de maig llur petició individual del període de vacances, a fi que siga elaborat i conegut per les parts, i amb la suficient antelació, el corresponent calendari. En cas de desacord, es procedirà segons que estipula el punt primer d'aquest apartat.  
4. Els treballadors podran sol·licitar el fraccionament de les vacances en dos períodes, un dels quals serà d'almenys 7 dies. La suma d'ambdós períodes serà de 30 dies naturals.  
5. L?inici i la finalització del dret a les vacances serà forçosament dins l'any natural al qual corresponga, i aquestes no podran en cap cas ser substituïdes per compensacions econòmiques ni acumulades a les següents.  
6. Els períodes de baixa temporal per malaltia o accident inferiors a un any, es computaran com a servei actiu als sols efectes del que preveu aquest article.  
7. El treballador tindrà dret a:  
1) Quaranta dies de vacances quan les gaudesca fora del període ordinari o li siguen fraccionades, per imposició de l?Administració.  
2) Al retard de les seus vacances si no pot iniciar-les com a conseqüència d'ILT.  
3) A la interrupciò del període de vacances reglades quan esdevingués hospitalització justificada, per a reiniciar-les posteriorment respectant les normes generals establertes en aquest article.  
4) A l'abonament de la part proporcional de les vacances quan cesse abans de completar l'any de servei.  
5) A l'adaptació de les vacances en cas de separació legal, divorci o viudetat, amb justificació prèvia d'aquestes circumstàncies, i a petició de l'interessat.  
Article 15. Jubilacions  
1. Dins de la política de promoció d'ocupació, la jubilació serà obligatòria en complir el treballador l?edat de 65 anys. La Generalitat Valenciana cobrirà les places que per aquesta raó quedaran vacants en idèntica categoria professional o altres categories distintes, pel mateix procediment que estableix l'article 8 d'aquest Conveni. Aquestes vacants hauran de formar part de l?Oferta Pública d'Ocupació i es respectarà el punt 1r de l?esmentat article.  
2. L?edat de jubilació establerta en el paràgraf anterior es considerarà sense perjudici que tot treballador puga completar els períodes de carència per a la jubilació, en els quals supòsits la jubilació obligatòria es produirà en completar el treballador els esmentats períodes en la cotització a la Seguretat Social.  
3. La Generalitat Valenciana realitzarà les previsions de jubilació amb un any d'anticipació informant-ne a la representació sindical, a fi de planificar la cobertura de les futures vacants d'acord amb el punt 1r d'aquest article. Aquestes previsions i la informació a la representació sindical es realitzaran per Centres, reflectint-hi la categoria professional i classificació del lloc.  
4. Els treballadors podran jubilar-se voluntàriament en complir els 64 anys d'edat en la forma i les condicions establertes en el Reial Decret 1.194/85, de 17 de juliol.  
La sol·licitud, adreçada al Secretari General de la Conselleria corresponent, haurà de formalitzar-se almenys dos mesos abans del compliment dels 64 anys.  
5. Així mateix, es fomentarà els contractes de rellevament segons que estipula el Reial Decret 1.991/84, de 31 d'octubre.  
Article 16. Suspensió de contracte  
Causes i efectes de la suspensió:  
1. El contracte de treball podrà suspendre's per les causes següents:  
a) Mutu acord de les parts.  
b) Les consignades vàlidament en el contracte.  
c) Incapacitat laboral transitòria i invalidesa provisional dels treballadors.  
d) Maternitat de la dona treballadora.  
e) Compliment del servei militar, obligatori o voluntari, o servei social substitutiu.  
f) Privació de llibertat del treballador, mentre no hi haja sentència condemnatòria.  
g) Suspensió de l?ocupació i sou, per raons disciplinàries.  
h) Per l?exercici del dret de vaga.  
2. La suspensió del contracte de treball exonera de les obligacions recíproques de treballar i remunerar el treball. No obstant això, en els processos d'Incapacitat Laboral Transitòria, i maternitat, la Generalitat Valenciana complementarà les prestacions de la Seguretat Social fins al 100% del salari real des de l?inici de la situació d'Incapacitat Laboral Transitòria.  
3. En cessar les causes de suspensió el treballador tindrà dret a la reincorporació al lloc reservat en tots els supòsits a què fa referència el punt 1, tret dels assenyalats en les lletres a) i b), en què hom s'atendrà a allò pactat.  
4. En el supòsit d'Incapacitat Laboral Transitòria, cessarà el dret de reserva si el treballador és declarat en situació d'invalidesa permanent o total o gran invalidesa, d'acord amb les lleis vigents sobre Seguretat Social.  
5. En els supòsits de suspensió per prestació del servei militar o substitutiu, el treballador haurà de reincorporar-se en el termini màxim de 30 dies naturals a partir del cessament del servei al mateix lloc de treball o, si hi mancava, a un altre de la mateixa categoria i nivell.  
6. En el supòsit de part, la suspensió tindrà una durada màxima de 16 setmanes distribuïdes a opció de la interessada.  
Article 17. Extinció del contracte de treball  
En aquesta matèria seran d'aplicació els supòsits de l'article 49 de l'Estatut dels Treballadors i següents i resta de preceptes i normes concordants, amb excepció del que preveuen els apartats 7 i 8 de l'esmentat article 49.  
Article 18. Absentisme  
Les parts signants reconeixen la necessitat del tractament de l'absentisme, i entenen que la seua reducció implica tant la correcta organització de la medicina d'empresa i de la Seguretat Social, com les adequades condicions de seguretat, higiene i ambient de treball, en ordre a aconseguir d'una part l'efectiva protecció de la salut física i mental dels treballadors, i d'altra un augment de la presència del treballador en, el seu lloc de treball.  
De forma semblant, les parts són conscients de la important pèrdua que suposa l'absentisme quan se superen determinats nivells, i la necessitat de disminuir-lo, atesa la seua negativa incidència en l'eficàcia dels serveis; per aixà, es revisaran els actuals mecanismes de control d'incapacitat laboral transitòria.  
Atés que l'absentisme suposa una major càrrega de treball per a la resta dels treballadors, la Generalitat Valenciana aplicarà els articles 20.4 i 52.d de la Llei 8/80, de 10 de març - Estatut dels Treballadors -, a aquells treballadors que reiteren faltes d?assistència al treball; a tal efecte, es tindrà en compte l?informe del servei mèdic d?empresa que valore la incidència de les condicions de seguretat i higiene en el treball, en les esmentades faltes d?assistència.  
Article 19. Capacitat disminuïda  
S'entén per capacitat disminuïda la definida en l'article 135 del text refós de la Llei General de la Seguretat Social (Decret 2.065/74, de 30 de maig), en els apartats 2, 3 i 4.  
Els treballadors sotmesos en alguns d'aquests apartats seran destinats a un treball adequat a llurs condicions físiques sense reducció salarial.  
En el cas del personal amb capacitat disminuïda, que hagués obtingut el reconeixement del dret a la percepció de pensió, compatible amb l?exercici de professió o ofici, caldrà assenyalar la nova classificació que li escaiga d'acord amb les noves funcions; la suma dels seus havers pel nou lloc de treball, més la pensió, haurà de ser igual a la del grup i la categoria que té.  
La Generalitat Valenciana haurà de fer accessibles els locals i lloes de treball als treballadors amb condicions físiques disminuïdes, eliminant les barreres o entrebancs que en dificulten la mobilitat física.  
Si la capacitat disminuïda o l?alteració de la salut no assoleix els graus d'invalidesa definits en la normativa vigent, els serveis mèdics hauran d'estudiar l'adequació del treballador afectat al lloc de treball. En cas de risc per a la salut del treballador, degudament acreditat per aquests serveis, es col·locarà el treballador en un lloc adequat a la seua situació, sense pèrdua salarial.  
L?aplicació d'aquest article es farà amb la participació dels representants dels treballadors.  
Article 20. Seguretat i higiene en el treball  
El treballador té dret a una protecció eficaç de la seua integritat física i a una adequada política de seguretat i higiene en el treball, i el correlatiu deure d'observar i posar en pràctica les mesures de prevenció de riscs que s'adopten legalment i reglamentàriament.  
El treballador té dret de participar en la formulació de la política de prevenció al seu centre de treball i en el control de les mesures adoptades en el seu desenvolupament, a través dels seus representants legals i dels òrgans interns i específics de participació en aquesta matèria, és a dir, dels Comitès i Vigilants de Seguretat i Higiene en el Treball.  
2. La Generalitat està obligada a promoure, formular i posar en aplicació una adequada política de seguretat i higiene en els seus organismes i centres de treball, i facilitar la participació dels treballadors en aquesta i a garantir una formació pràctica i adequada en aquestes matèries als treballadors que contracte, o quan canvien de lloc de treball o hagen d'aplicar noves tècniques, equips i materials que puguen ocasionar riscs per al treballador mateix o per als seus companys o tercers. El treballador està obligat a seguir aquest ensenyament i a realitzar les pràctiques que s?efectuen dins de la jornada de treball o en altres hores, amb descompte en aquest darrer cas del temps invertit de la jornada laboral.  
3. La formulació de la política de seguretat i higiene en un organisme o centre de treball partirà de l'anàlisi estadística o causal dels accidents de treball i de les malalties professionals hi esdevinguen, de la detecció i identificació de riscs i d'agents materials que puguen ocasionar-los i de les mesures i sistemes de prevenció o protecció utilitzats fins al moment. Aquesta política de seguretat i higiene es planificarà anualment per a cada centre de treball en què es realitzen tasques o funcions de producció tècnica i procés de dades, i amb periodicitat trianual en les oficines i centres de treball administratiu. En tot cas, haurà d'abastar els estudis i projectes necessaris per a definir els riscs més significatius per la gravetat o la freqüència, i per a posar en pràctica sistemes o mesures preventius i els de control i inspecció d'aquests, i també els plans de formació d'ensinistrament del personal que siguen necessaris. A tal finalitat es trametrà, a la Comissió Paritària de Vigilància del Conveni, informació mensual sobre la sinistrabilitat i l'absentisme per malalties professionals.  
4. Per a l'elaboració dels plans i programes de seguretat i higiene, i també per a llur realització i la posada en pràctica, els diferents organismes de l?Administració disposaran d'equips i mitjans tècnics especialitzats quan siga possible i aconsellable per la dimensió o per la intensitat dels problemes de seguretat i higiene. En cas de no disposar d'aquests mitjans propis, sol·licitaran la cooperació dels gabinets provincials de seguretat i higiene en el treball, sobretot pel que fa a la planificació, els estudis i projectes preventius, i de sistemes de seguretat i protecció, formació de treballadors i tècnics, documentació especialitzada i totes aquelles altres mesures que calguen.  
5. Els comitès de seguretat i higiene són els òrgans interns especialitzats de participació en aquesta matèria. Es constituiran en tots els centres de treball que tinguen 100 o més treballadors adscrits, i a petició dels treballadors a la Comissió Paritària en aquells centres que hi haja risc.  
La composició del Comitè de Seguretat i Higiene serà paritària.  
La representació dels treballadors serà designada pel Comitè d'Empresa, òrgan al qual correspon la representació i la defensa dels interessos dels treballadors, també en matèria de seguretat i higiene, i les competències reconegudes en l'article 64, paràgrafs 1.7, 1.8 i 1.11 de l?Estatut dels Treballadors, i també les previstes en l'article 19.5 d'aquest.  
6. Es tendirà a la desaparició dels plus o complements de perillositat i toxicitat, a mesura que l'Administració pose els mitjans adequats per a esmenar les condicions tòxiques o perilloses que els originaren, o que mitjançant resolució de l'autoritat laboral corresponent es demostre la improcedència d'aquests plus per inexistència d'aquestes condicions.  
7. Els reconeixements mèdics es practicaran en els gabinets provincials de seguretat i higiene en el treball:  
a) Una vegada l'any per a tot el personal.  
b) Periòdics i específics al personal que per la seua activitat els gabinets provincials de seguretat i higiene en el treball consideren necessari.  
c) A tot el personal de nou ingrés abans d'incorporar-se al lloc de treball.  
d) A tot treballador amb més de 30 dies de baixa per malaltia o abans d'incorporar-se al lloc de treball.  
8. La Comissió de Seguretat i Higiene i, si hi mancava, els representants legals del personal en el centre de treball, que aprecien una probabilitat seriosa i greu d'accident per la inobservança de la legislació aplicable en la matèria, requeriran per escrit a la Generalitat perquè adopte les mesures oportunes que facen desaparèixer l?estat de risc; si la petició no era atesa en el termini de 4 dies des de la data del requeriment, s?adreçaran a l'autoritat competent, i aquesta, si apreciava les circumstàncies al·legades, mitjançant resolució fonamentada requerirà la Generalitat perquè adopte les mesures de seguretat adequades o suspenga les activitats en la zona o el centre de treball o amb els materials en perill. També podrà ordenar, amb els informes tècnics precisos, la paralització immediata del treball si hom considera un risc greu d'accident.  
Si el risc d'accident era imminent, la paralització de les activitats podrà ser acordada per decisió de la Comissió d'Higiene i Seguretat, o pel 75% dels representants del personal en els centres de treball amb processos discontinus i, per la totalitat d'aquests en aquells centres el procés - dels quals siga continu -; aquest acord serà comunicat - tot seguit a la Generalitat i a l?autoritat laboral, la qual, en 24- hores, anul·larà o ratificarà la paralització acordada.  
9. Aquells treballadors o col·lectius de personal les tasques dels quals així ho requeresquen, disposaran de roba i calcer de treball que facilitarà la Generalitat. La Comissió d'Interpretació, Estudi i Vigilància, constituïda en l'article 4 d'aquest Conveni, serà l?encarregada de determinar els col·lectius que hagen de beneficiar-se del que preveu aquest apartat.  
Article 21. Serveis mèdics d'empresa  
Els serveis mèdics d?empresa que es requeresquen per a atendre el personal dependent de la Generalitat Valenciana, entraran en funcionament durant el mes de gener de 1989.  
A tal finalitat, la Comissió d'Interpretació, Estudi i Vigilància, constituïda en l'article 4 d'aquest Conveni, realitzarà els estudis necessaris que conjuminen el nombre de personal a atendre mèdicament, amb la ubicació geogràfica dels esmentats serveis.  
Article 22. Formació i perfeccionament professional  
1. D'acord amb el que preveu l'article 22 de l?Estatut dels Treballadors i per a facilitar la formació i promoció professional, el personal fix afectat per aquest Conveni tindrà dret a veure facilitada la realització d'estudis per a l?obtenció de títols acadèmics o professionals, la realització de cursos de perfeccionament professional i l'accés a cursos de reconversió i capacitació professional organitzats per l'Administració Pública, tot això amb la participació dels treballadors a través de les Centrals Sindicals més representatives i resta de vies legals de representació.  
2. Els treballadors que cursen estudis acadèmics i de formació i perfeccionament professional tindran preferència per a elegir torn de treball, si s'escau, i de vacances anuals i també l'adaptació de la jornada que les necessitats i l?organització del treball permeten. Tindran dret a la concessió de permissos retribuïts per a concórrer a exàmens en els termes establerts en l'apartat A.c) de l'article 11. En qualsevol cas serà condició indispensable que el treballador ho acredite mitjançant justificant.  
3. Els òrgans de la Generalitat Valenciana, directament o en règim de concert amb centres oficials reconeguts, organitzaran cursos de capacitació professional per a l'adaptació dels treballadors a les modificacions tècniques operades en els llocs de treball, i també cursos de reconversió professional per tal d'assegurar l?estabilitat del treballador en els llocs de transformació o modificació funcional dels òrgans o serveis. Així mateix, s'organitzaran cursos a través de l?IVAP per a l'accés al funcionariat, i els cursos previstos en l'article 32.2 del Decret 69/86. En aquests supòsits el temps d?assistència als cursos es considerarà com a treball efectiu.  
4. A fi d'actualitzar o perfeccionar coneixements professionals, el treballador tindrà dret, almenys una vegada cada quatre anys, i per un període de durada equivalent al còmput d'un mes laborable, a l?assistència a cursos de formació professional específic i en matèries directament relacionades amb la funció exercida.  
5. La Generalitat Valenciana podrà enviar els treballadors a cursos, seminaris, taules redones o congressos referents a llur especialitat i treball específic, quan de l?assistència a aquests puguen derivar-se beneficis per als serveis. L?assistència a aquests serà obligatòria per al treballador, al qual li serà abonat a més del salari, despeses de desplaçament i dietes en els casos que corresponga. La designació per a l?assistència als encontres serà rotativa entre els treballadors que reunesquen les característiques necessàries per a un bon aprofitament d'aquests. Es tindrà en compte les circumstàncies personals i familiars del treballador al·legades per aquest, i es comunicarà als representants dels treballadors.  
Quan el treballador sol·licite l?assistència a aquests, correspondrà a cada Secretaria General, amb informe de la direcció de cada servei, i dels representants dels treballadors, la decisió sobre l?assistència, en funció de la matèria tractada i del seu interés per als treballs i objectius del servei. En aquests casos, que no podran superar els 15 dies cada dos anys, no s'abonaran despeses de viatge i dietes, però sí el salari corresponent.  
6. La Generalitat Valenciana realitzarà un estudi de necessitats de formació professional en els seus centres i organismes a fi de donar compliment al que estableixen els apartats anteriors.  
7. La Generalitat Valenciana a través de l?Institut Valencià d?Administració Pública, inclourà en els pressupostos partida dedicada a la formació professional del seu personal. Anualment, i amb l'antelació necessària, es planificaran les necessitats i els objectius de formació per Conselleries i centres.  
Comissió de Formació i Perfeccionament Professional  
A fi de desplegar els plans anuals per a formació i perfeccionament del personal es crea una Comissió de Formació integrada per l'Administració i les Centrals Sindicals, amb caràcter paritari; entre les seus funcions entrarà l'anàlisi i el coneixement del pla de formació professional desplegat per l?IVAP.  
Article 23. Classificació professional  
1. La classificació professional té per objecte la determinació i definició dels diferents grups i categories professionals que puguen ser assignades als treballadors d'acord amb la titulació per al seu ingrés, el lloc de treball i les funcions que efectivament exercesquen.  
2. S'estableix els grups professionals següents:  
- Grup A: Formen aquest grup i s'hi integraran els treballadors que, estant en possessió del corresponent Títol de Doctor, Llicenciat, Arquitecte o Enginyer, o equivalent, han estat contractats en virtut de llur titulació per a exercir funcions o ocupar lloc de treball definit com a tal en la relació de llocs de treball del personal al servei de la Generalitat Valenciana.  
- Grup B: Formen aquest grup i s'hi integren els treballadors que, estant en possessió del Títol d'Enginyer Tècnic, Formació Professional en Tercer Grau, Diplomat, o equivalent, Diplomat Universitari, Arquitecte Tècnic o Titulat equivalent reconegut pel Ministeri d'Educació i Ciència, han estat o són contractats en virtut de llur titulació per a exercir funcions o ocupar un lloc de treball definit com a tal en la relació de Llocs de Treball del Personal al Servei de la Generalitat Valenciana.  
- Grup C: Formen aquest grup i s'hi integraran els treballadors que, estant en possessió del Títol de BUP, Batxiller Superior, Formació Professional de Segon Grau o Formació Laboral equivalent amb categoria professional reconeguda en Ordenança Laboral, així com els qui hagen superat les proves d?accés per majors de 25 anys a la Universitat, han estat contractats per a exercir funcions o ocupar lloes de treball del personal al servei de la Generalitat Valenciana.  
- Grup D: Formen aquest grup i s'hi integraran els treballadors que, estant en possessió del Títol de Batxiller Elemental, Graduat Escolar, Formació Professional de Primer Grau o Formació Laboral equivalent, amb categoria professional reconeguda en Ordenança Laboral, han estat contractats per a exercir funcions o ocupar llocs de treball en raó de llur titulació, categoria professional, i estiga definit en la relació de Llocs de Treball del personal al servei de la Generalitat Valenciana.  
- Grup E: Formen aquest grup i s'hi integraran els treballadors que estant en possessió del certificat d'Escolaritat han estat o són contractats per a exercir funcions o ocupar llocs de treball, que es definesquen en aquest grup, en la relació de Llocs de Treball del personal al Servei de la Generalitat Valenciana.  
3. En els grups A i B del sector d?administració Especial, i com a conseqüència de la classificació dels llocs de treball i de les necessitats de selecció de personal, s'establiran per Llei de la Generalitat Valenciana les classes que es consideren convenients, tot atenent la naturalesa de la funció o la professió específica amb què es corresponguen.  
4. La classificació de llocs de treball és el sistema de determinar els continguts, els requisits i les condicions d'aquests, bàsicament als efectes de provisió i selecció de personal, fixació dels conceptes retributius de l'article 52 de la Llei 10/85 de la Generalitat Valenciana, i del sistema de baremació de l'article 21 de la Llei 10/85, la qual cosa s'haurà de reflectir en les plantilles corresponents.  
5. Classificats els lloes de treball s'elaboraran les plantilles conformement a la disposició transitòria IV de la Llei 10/85 de la Generalitat Valenciana, i tant aquestes com les seues modificacions, amb l'aprovació prèvia del Consell, es publicaran en el Diari Oficial de la Generalitat Valenciana, segons que disposa l'article 18 de l?esmentada Llei.  
En tant que el procés es compleix, les estructures i plantilles de les Conselleries s'entenen de caràcter provisional.  
Article 24. Règim disciplinari  
1. Els treballadors podran ser sancionats pels caps de les Unitats, per la Direcció dels Centres o pels Secretaris Generals de les Conselleries, segons que escaiga, en virtut d'incompliments laborals d'acord amb la graduació de faltes i sancions que s'estableixen en aquest capítol.  
2. Les faltes disciplinàries dels treballadors, comeses amb ocasió o com a conseqüència de llur treball podran ser lleus, greus i molt greus.  
A) Seran faltes lleus les següents:  
a.1) La incorrecció amb el públic i amb els companys o subordinats.  
a.2) El retard, la negligència o descurança en el compliment de llurs tasques.  
a.3) La no comunicació amb la deguda antelació de la falta d?assistència per causa justificada, a no ser que es prove la impossibilitat de fer-ho.  
a.4) La falta d?assistència al treball sense causa justificada un o dos dies al mes.  
a.5) Les faltes repetides de puntualitat sense causa justificada de 3 a 5 dies al mes.  
a.6) La descurança en la conservació dels locals, materials i documents dels Serveis.  
a.7) En general, l?incompliment dels deures per negligència o descurament excusable.  
B) Seran faltes greus:  
b.1) La falta de disciplina en el treball o del respecte degut als superiors, companys o inferiors.  
b.2) L?incompliment de les ordres i instruccions dels superiors i de les obligacions concretes del lloc de treball o les negligències de les quals deriven o puguen derivar perjudicis greus per al Servei.  
b.3) La desconsideració amb el públic en l?exercici del treball.  
b.4) L?incompliment o l'abandó de les normes i mesures de Seguretat i Higiene del treball establertes.  
b.5) La falta d?assistència al treball sense causa justificada, durant tres dies al mes.  
b.6) Les faltes repetides de puntualitat sense causa justificada, durant més de cinc dies al mes i menys de deu.  
b.7) L?abandonament del treball sense causa justificada, en dues jornades laborals al mes.  
b.8) La simulació de malaltia o accident, per temps inferior a tres dies.  
b.9) La simulació o encobriment de faltes d'altres treballadors en relació amb llurs deures de puntualitat, assistència i permanència en el treball.  
b.10) La disminució continuada i voluntària en el rendiment del treball normal o pactat.  
b.11) La negligència que puga causar greus danys en la conservació dels locals, material o documents dels Serveis.  
b.12) L?exercici d'activitats professionals, públiques o privades sense haver sol·licitat autorització de compatibilitat, essent compatible.  
b.13) La utilització o difusió indeguda de dades o assumptes dels quals es tinga coneixement per raó de treball en l?Organisme.  
b.14) La reincidència en la comissió de tres o més faltes lleus, tot i que siguen de distinta naturalesa, dins d'un mateix trimestre, quan hi hagen mitjançat sancions.  
c) Seran faltes molt greus:  
c.1) L?incompliment del deure de fidelitat a la Constitució i a l?Estatut d?autonomia Valencià en l?exercici de la funció encomanada.  
c.2) La publicació o utilització indeguda de secrets oficials així declarats per Llei o classificats com a tals.  
c.3) Tota actuació que supose discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
c.4) L?acossament sexual, principalment quan vaja acompanyat d'abús d'autoritat per ser efectuat per un/a superior/a a una persona subordinada laboralment.  
c.5) El frau, la deslleialtat i l'abús de confiança en les gestions encomanades, així com qualsevol conducta constitutiva de delicte dolós.  
c.6) Desobediència manifesta.  
c.7) El falsejament voluntari de dades i informacions del servei.  
c.8) La falta d'assistència al treball no justificada durant més de tres dies al mes.  
c.9) Les faltes reiterades de puntualitat no justificades, durant deu dies o més dies al mes, o durant més de vint dies al trimestre.  
c.10) L?exercici d'activitats públiques o privades incompatibles amb l?exercici de l?ocupació pública.  
c.11) La reincidència de tres o més faltes greus, tot i que siguen de distinta naturalesa, dins d'un període de quatre mesos.  
3. Les sancions que podran imposar-se en funció de la qualificació de les faltes, i que en qualsevol cas es comunicaran per escrit seran les següents:  
a) Per faltes lleus:  
- Amonestacions per escrit.  
- Suspensió d'ocupació i sou fins dos dies.  
Les sancions per faltes lleus requeriran comunicació als representants dels treballadors.  
b) Per faltes greus:  
- Suspensió d'ocupació i sou de tres dies a un mes.  
- Suspensió del dret a concórrer a proves selectives o concursos d'ascens per un període d'un any.  
c) Per faltes molt greus:  
- Suspensió d'ocupació i sou d'un a tres mesos.  
- Suspensió del dret a concórrer a proves selectives o concursos d'ascens per un període de dos a tres anys.  
- Trasllat forçós sense dret a indemnització.  
- Comiat.  
4. Les sancions per faltes greus i molt greus, requeriran la tramitació prèvia d'expedient disciplinari, la iniciació del qual es comunicarà als representants dels treballadors i a l?interessat. Es donarà audiència a aquest i hi seran oïts aquells.  
5. Les faltes lleus prescriuran als deu dies, les faltes greus als vint dies, i les molt greus als seixanta dies, a partir de la data en què l'Administració en conega la comissió, i en tot cas als sis mesos després de comesa. Aquests terminis quedaran interromputs per qualsevol acte propi de l?expedient instruït si s'escau, sempre que la durada d'aquest, en conjunt, no supere el termini de sis mesos sense que hi haja culpa del treballador expedientat.  
6. Els caps o superiors que toleren o encobresquen les faltes de llurs subordinats incorreran en responsabilitat i patiran la correcció o sanció que escaiga, atenent la que s'impose a l'autor, la intencionalitat, la pertorbació per al Servei, l'atemptat a la dignitat de l'Administració i la reiteració o reincidència d'aquesta tolerància o encobriment.  
7. Tot treballador podrà donar compte per escrit, per ell mateix, o a través dels seus representants, dels actes que suposen faltes de respecte a la seua intimitat o a la consideració deguda a la seua dignitat humana o laboral. L?Administració, a través de l?òrgan directiu al qual estigués adscrit l?interessat, obrirà l?oportuna informació i instruirà, si s'escau, l?expedient disciplinari que escaiga, en el qual intervindrà la representació dels treballadors.  
8. Les sancions imposades i llur cancel·lació s'anotaran en l?expedient personal, i es notificaran als representants dels treballadors i a la Comissió Paritària.  
9. No podran imposar-se sancions que consistesquen en la reducció de les vacances o altra minoració dels drets al descans del treballador.  
10. La cancel·lació de les sancions imposades per faltes lleus, greus i molt greus s?anotaran en l?expedient personal a l'any, tres anys, o cinc anys respectivament des de la data de compliment, prèvia petició de l?interessat.  
Article 25. Solució de conflictes  
1. Per a resoldre els conflictes sorgits entre les parts negociadores, aquestes podran nomenar de mutu acord un o diversos mediadors, els quals formularan el corresponent dictamen.  
2. La negativa de les parts a acceptar les propostes presentades pel mediador, haurà de ser raonada i per escrit, del qual es trametrà còpia a les parts, als efectes que s'estimen pertinents.  
3. Les propostes del mediador i la posició de les parts hauran de fer-se públiques immediatament.  
Article 26. Procediment en matèria de conflicte col·lectiu i vaga  
En matèria de regulació de conflicte col·lectiu i dret de vaga s?atendrà al que estableix la Constitució Espanyola, l?Estatut dels Treballadors i el Reial Decret 17/77, de 4 de març, segons interpretació de la Sentència del Tribunal Constitucional de 8 d'abril de 1981, amb especial referència als requisits i tràmits previstos en aquests casos per a les empreses que presten un servei públic.  
La tramitació del conflicte col·lectiu o vaga que pogués afectar els treballadors de la Generalitat, es plantejarà davant de l'organisme competent de la Conselleria de Treball i Seguretat Social per la representació dels treballadors. Durant el període de preavís, en cas de vaga les parts seran convocades a un Acte de Conciliació.  
Article 27. Dret de reunió   
Els contractats laborals que presten servei en la Generalitat Valenciana tindran el dret de reunió en assemblees dins de les hores de treball, amb la comunicació prèvia que en cada cas s'establirà, i informació de l?ordre del dia, hora i lloc. Les assemblees a realitzar poden ser:  
a) De caràcter general: Mitjançant preavís de setanta-dues hores, davant la Direcció General de la Funció Pública, podent-ne fer la sol·licitud el Comitè d'Empresa, els Delegats de Personal, les Centrals Sindicals, o el 33% del total de la plantilla de contractats laborals de la Generalitat Valenciana.  
b) De caràcter sectorial: Mitjançant preavís de vint-i-quatre hores davant la Secretaria General de la corresponent Conselleria, podent-ne fer la sol·licitud el Comitè d'Empresa, els Delegats de Personal, les Centrals Sindicals, o el 33% de la plantilla del sector al qual efecte.  
Si afectava a més d'una Conselleria es notificarà a la Direcció General de la Funció Pública.  
c) De Centre de Treball: Mitjançant preavís de vint-i-quatre hores davant el Director del Centre que ho comunicarà al Secretari General de la Conselleria corresponent, podent-ne fer la sol·licitud el Comitè d'Empresa, els Delegats de Personal, el 33% de la plantilla del Centre i les Centrals Sindicals.  
Els Comitès d'Empresa o Delegats de Personal disposaran de quaranta hores anuals per a efectuar assemblees.  
Les Seccions Sindicals disposaran de vint hores anuals, sempre que assolesquen un índex d?afiliació del 10% del col·lectiu de la plantilla del centre o servei de què es tracte. Aquestes hores es redueixen a deu anuals en el cas que l?índex d'afiliació siga del 5%. Les Seccions Sindicals amb afiliació inferior al 5% del col·lectiu disposaran de cinc hores anuals. Aquestes hores podran emprar-se per a reunions bé de la totalitat de la plantilla o bé dels afiliats a les susdites Seccions Sindicals.  
El 33% de la plantilla que puga convocar assemblees, disposarà de 10 hores anuals.  
En tot moment es garantirà el manteniment dels serveis mínims que hagen de realitzar-se durant les assemblees, garantint, en tot cas, la màxima assistència possible dels afiliats a les Seccions Sindicals quan es tracte de reunions d'aquestes.  
Article 28. Drets de les Centrals Sindicals, Seccions Sindicals i afiliats  
1. Les Centrals Sindicals podran constituir Seccions Sindicals en els Centres de Treball. Les Seccions Sindicals constituïdes com a tals tindran els drets següents:  
a) Disposar d'un local similar al del Comitè d'Empresa o delegats de Personal, d'utilització exclusiva per a cada Secció Sindical, quan haja obtingut el 15% en el conjunt de Delegats en les Eleccions Sindicals del personal Laboral.  
b) Nomenar un Delegat quan el nombre de vots assolesca el 10% per a Centres o Serveis fins a 250, i el 5% quan siga de més de 251 treballadors; si supera el 15% en el primer cas i el 7'5 en el segon, podrà nomenar un Delegat més. En qualsevol cas dos en serà el nombre màxim.  
Els Delegats podran dedicar a activitats sindicals les mateixes hores de què disposen els membres dels Comitès d'Empresa o Delegats de Personal del Centre de què es tracte.  
2. Seran funcions dels Delegats Sindicals.  
a) Representar i defensar els interessos del Sindicat al qual representen i dels afiliats d'aquest en els centres, i de servir d'instrument de comunicació entre llur Central Sindical i la Direcció dels respectius centres.  
b) Assistir a les reunions del Comitè d'Empresa, Comitès de Seguretat i Higiene en el Treball i Comitès Paritaris d'Interpretació, amb veu però sense vot, i sempre que aquests òrgans n'admeten la presència.  
c) Tindran accés a la mateixa informació i documentació que l?empresa ha de posar a disposició del Comitè d'Empresa, d'acord amb el que es regulat a través de la Llei, i estaran obligats a guardar secret en les matèries en les quals legalment escaiga. Tindran les mateixes garanties i drets reconeguts per la llei i aquest Conveni als membres del Comitè d'Empresa.  
d) Seran oïts per l?empresa en el tractament d'aquells problemes de caràcter col·lectiu que afecten els treballadors en general i els afiliats al Sindicat.  
e) Seran, així mateix, informats i oïts per l?empresa amb caràcter previ:  
e.1) Sobre els comiats i la resta de sancions per faltes greus que  
afecten els afiliats al Sindicat.  
e.2) En matèria de reestructuració de plantilles, regulacions d'ocupació, trasllat de treballadors quan tinga caràcter col·lectiu o individual, o del Centre de Treball en general, i sobretot projecte o acció empresarial que puga afectar substancialment els interessos dels treballadors.  
c.3) La implantació o revisió del sistema d'organització del treball i qualssevol de les seues possibles conseqüències.  
f) Per tal de facilitar la difusió d'aquells avisos que podrien interessar als respectius afiliats al Sindicat i als treballadors en general, la Direcció posarà a disposició del Sindicat la representació del qual tinga el delegat, un tauler d'anuncis que haurà d'establir-se dins del centre i en lloc on es garantesca un adequat accés per a tots els treballadors.  
g) En matèria de reunions, ambdues parts, pel que fa al procediment, ajustaran llur conducta a la normativa legal vigent.  
h) Les Centrals Sindicals signants tenen dret a la participació en tots els processos de selecció.  
Article 29. Drets dels Comitès d'Empresa i delegats de Personal  
Els Comitès d'Empresa i delegats de Personal tindran com a mínim els drets següents:  
1. Els membres dels Comitès d'Empresa i delegats de Personal disposaran de temps retribuït per a realitzar les gestions conduents a la defensa dels interessos dels treballadors que representen. Les hores mensuals necessàries per a cobrir aquesta necessitat es fixen d'acord amb la següent escala en funció del nombre de treballadors de cada centre:  
Centres o Serveis fins a 500 treballadors: 30 hores.  
Centres o Serveis de més de 500 treballadors: 50 hores.  
2. Per a la utilització d'aquestes hores hom s'atendrà al que disposa l'article 37, apartat 3.e), en relació amb l'article 68.é), de l?Estatut dels Treballadors.  
3. Quan per les funcions exercides pels representants calga una substitució en l?exercici del lloc, s'informarà a la Direcció sobre absència per motius sindicals amb una antelació mínima de 24 hores, prenent com a referència el torn del treballador. En cap cas quedarà limitat el dret del treballador a realitzar les activitats representatives, si no es fa efectiva la substitució per causes imputables a l'Administració.  
4. Els Comitès d'Empresa i Delegats de Personal, podran acordar l'acumulació de totes o part de les hores sindicals de llurs membres en un o alguns d'ells.  
Quan l'acumulació d'hores sindicals en un o alguns membres del Comitè sense ultrapassar el màxim total, supose, de fet, l'alliberament d'aquests representants, caldrà la comunicació prèvia al Director o Gestor responsable corresponent.  
5. No s'inclourà en el còmput d'hores les actuacions i reunions dutes a terme per iniciativa de la Generalitat Valenciana, la Direcció del Centre o el Servei.  
Els representants dels treballadors que intervinguen en la negociació del Conveni estaran dispensats de l?assistència al lloc de treball durant les jornades de la negociació.  
6. Els membres dels Comitès d'Empresa i delegats de Personal gaudiran de protecció que s'estén temporalment des del moment de la proclamació com a candidat fins a 3 anys després del cessament en el càrrec, en els termes previstos en l'article 68.c) de l?Estatut dels Treballadors.  
7. Els Comitès d'Empresa i Delegats de Personal tindran dret a un local adequat amb telèfon, mobiliari i material d'oficina i altres mitjans necessaris per a desplegar les activitats sindicals representatives en aquells centres de més de 100 treballadors; en els d'inferior nombre, es farà efectiva l'adjudicació en la mesura que ho permeten les disponibilitats de locals, respectant en tot cas els ja adjudicats. Igualment els membres de Comitè d'Empresa i delegats de personal podran utilitzar tots els mitjans tècnics existents en el centre per tal de facilitar la informació a llurs representants, respectant sempre l'adequat funcionament dels serveis.  
Hom facilitarà a cada Comitè d'Empresa i Delegats de Personal taulers d'anuncis perquè, sota llur responsabilitat, col·loquen tots aquells avisos i comunicacions que hagen d'efectuar i s'estimen pertinents. Aquests taulers s'instal·laran en lloc clarament visible, per tal de permetre que la informació arribe als treballadors fàcilment.  
8. Els representants dels treballadors tindran accés al quadre horari, del qual rebran còpia mensual en els centres que canvie per mesos. També accediran als models TC1 i TC2 de les cotitzacions a la Seguretat Social, al calendari laboral, als pressupostos, a un exemplar de la memòria anual del centre i tots aquells altres documents relacionats amb les condicions de treball que afecten els treballadors.  
9. Les Centrals Sindicals i signants i Comitès d'Empresa, rebran puntualment i per compte de la Generalitat Valenciana un exemplar del DOGV i resta de publicacions d'interés.  
10. Les despeses de desplaçament i indemnització dels membres del Comitè d'Empresa o delegats de Personal, o representants Sindicals, que siguen convocats per la Comunitat Autònoma, seran abonats per aquesta, prèvia presentació del corresponent justificant de la despesa, en les quanties següents:  
Hostatge 5.635  
Restauració 4.368  
Altres despeses 764  
Indemnització per quilometratge:  
Turismes 19  
11. Els treballadors tindran dret, si així ho sol·liciten, al descompte de la nòmina de l?import de la quota sindical del Sindicat a què estiguen afiliats.  
12. En allò no establert en aquest Conveni hom s'atendrà al que disposa l'article 64 de l?Estatut dels Treballadors.  
13. Els Comitès d'Empresa i delegats de Personal disposaran dels fons econòmics necessaris per a exercir adequadament la tasca de representació de personal.  
Article 30. Millores socials  
1. La Generalitat concertarà una pòlissa col·lectiva dins dels tres mesos següents a l?entrada en vigor d'aquest Conveni, que garantirà al personal que ocupe llocs de treball on concórreguen les condicions de perillositat i toxicitat, cobertura individual dels riscs per mort derivada d'accident de treball i per incapacitat permanent absoluta per a tota mena de treball derivat d'accident laboral.  
2. El treballador tindrà dret a percebre sense que arribe el dia assenyalat per al pagament, bestretes a compte del treball ja realitzat.  
La Generalitat en el termini dels tres mesos següents a l'entrada en vigor d'aquest Conveni estableix un acord amb entitats financeres que garantesca la percepció en 72 hores a petició del treballador, d'un préstec per un import de fins a tres mensualitats amb un termini d'amortització d'un any; així mateix, es contemplarà amb entitats financeres l'establiment d'un programa de préstecs a mitjà i llarg termini.  
3. Es constitueix un fons d'ajuda social per un import de 10 milions de pessetes.  
4. L?aplicació de les mesures anteriors s'efectuarà amb l'acord previ adoptat en la Comissió d'Interpretació, Estudi i Vigilància que serà la competent per a la distribució del fons d?ajudes Socials.  
DISPOSICIONS ADDICIONALS  
Primera  
Totes les condicions que s'estableixen en aquest Conveni siguen o no de naturalesa salarial, són compensables en conjunt i còmput anual amb les millores de qualsevol mena que vingués satisfent anteriorment l'Administració, bé siga per imperatiu legal, Conveni Col·lectiu, Laude, Contracte individual, ús 0 Costum, Concessió Voluntària de l'Administració o per qualssevol altres causes.  
Segona  
Com a única excepció a la regla general que per a jornades i vacances es fixa en aquest Conveni, al personal que a l?entrada en vigor de l'Acord de 22 de desembre de 1985 es regia pels Convenis Col·lectius d'Ensenyament Privat i Educació Especial, el seguirà essent d'aplicació els preceptes continguts en els esmentats convenis en les matèries assenyalades.  
Veure annex